Obrazloženje

Prijedloga Odluke o izmjenama i dopunama Odluke o socijalnoj skrbi 

PRAVNI OSNOV 

Donošenje ove Odluke o izmjenama i dopunama Odluke o socijalnoj skrbi (u daljnjem tekstu: Odluka) temelji se na članku 289. stavku 7. Zakona o socijalnoj skrbi („Narodne novine“ broj 18/22, 46/22, 119/22, 71/23, 156/23 i 61/25), kojim je propisano da jedinice lokalne i područne (regionalne) samouprave mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno tim Zakonom, na način propisan njihovim općim aktom, ako u svom proračunu imaju za to osigurana sredstva.
Pravni osnov za donošenje Odluke sadržan je i u članku 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), kojim je propisano da predstavničko tijelo jedinice lokalne samouprave donosi odluke i druge opće akte kojima se uređuju pitanja iz samoupravnog djelokruga jedinice lokalne samouprave, kao i u članku 29. Statuta Grada Opatije („Službene novine Primorsko-goranske županije“ broj 49/23), kojim je propisana nadležnost Gradskog vijeća za donošenje općih akata kojima se uređuju pitanja iz samoupravnog djelokruga Grada.

ANALIZA STANJA 
Odlukom o socijalnoj skrbi („Službene novine Grada Opatije“ broj 17/24 i 16/25) propisani su  uvjeti za naknadu za novorođeno dijete. Jedan od uvjeta je i da podnositelj zahtjeva (roditelj) u trenutku podnošenja zahtjeva ima prebivalište minimalno 5 godine u kontinuitetu, odnosno, za državljanine zemalja članica Europske unije i strance stalni boravak na području Grada pri čemu minimalno 5 godina u kontinuitetu boravi na području Grada.

U sadašnjoj Odluci osigurana su prava na pomoći za obitelji s četvoro i više djece, a jedan od 
uvjeta za ostvarivanje prava je da jedan od roditelja u trenutku podnošenja zahtjeva ima prebivalište na području Grada minimalno 10 godina u kontinuitetu. 

 Pravo na pomoć umirovljenicima i pravo na pomoć umirovljenicima za financiranje dopunskog zdravstvenog osiguranja ostvaruje korisnik s mirovinom do 700 EUR, ukoliko udovolji uvjetu prihoda u visini do 700 EUR. 

Pomoć umirovljenicima iznosi: 

- 240 EUR godišnje za umirovljenike i korisnike prava na nacionalnu naknadu čiji prihod iznosi do 450 EUR, 

- 200 EUR godišnje za umirovljenike čiji prihod iznosi od 450,01 EUR do 600 EUR i 

- 170 EUR godišnje za umirovljenike čiji prihod iznos od 600,01 do 700 EUR.
OBRAZLOŽENJE PRIJEDLOGA 

Ovim izmjenama i dopunama Odluke predlaže se proširenje postojećih prava i uvođenje novih oblika potpora, s ciljem dodatnog unaprjeđenja socijalne sigurnosti građana, pružanja podrške obiteljima s djecom, poticanja obrazovnih postignuća mladih te prilagodbe uvjeta ostvarivanja pojedinih prava potrebama građana i aktualnim socioekonomskim okolnostima.

Predlaže se uvođenje novog prava na financiranje troškova polaganja vozačkog ispita B-kategorije za mlade osobe s prebivalištem na području Grada Opatije koje su tijekom srednjoškolskog obrazovanja ostvarile opći uspjeh 5,0. Pravo bi se primjenjivalo počevši od generacije maturanata u 2027. godini, uz propisane uvjete i ograničenja u pogledu prihvatljivih troškova i roka za podnošenje zahtjeva.

Nadalje, predlažu se izmjene uvjeta za ostvarivanje pomoći za novorođeno dijete, kojima se uređuje uvjet dužine prebivališta odnosno boravka za roditelja.

Predlaže se i izmjena prava na pomoći za obitelji s četvoro i više djece, kojom se detaljnije uređuju vrste i godišnji iznosi novčanih pomoći ovisno o obrazovnom statusu djece, odnosno o tome pohađa li dijete dječji vrtić, osnovnu ili srednju školu ili redovito studira na visokoškolskoj ustanovi u Republici Hrvatskoj. Pravo se proširuje na obitelji s troje i više djeca, a smanjuje se uvjet trajanja prebivališta jednog od roditelja na području Grada.

U dijelu koji se odnosi na prava umirovljenika predlaže se povećanje visine mirovine i prihodovnog cenzusa s dosadašnjih 700 EUR na 800 EUR, i to za ostvarivanje prava na pomoć umirovljenicima i prava na pomoć umirovljenicima za financiranje dopunskog zdravstvenog osiguranja. Time se omogućuje obuhvat većeg broja umirovljenika koji ispunjavaju propisane uvjete.

Prema predloženim izmjenama, pomoć umirovljenicima iznosila bi:

	Visina godišnje pomoći
	Postojeća Odluka
	Prijedlog Odluke o izmjenama Odluke

	240 EUR
	Prihod do 450 EUR
	Prihod do 550 EUR

	200 EUR
	Prihod od 450,01 do 600 EUR
	Prihod od 550,01 do 700 EUR

	170 EUR
	Prihod od 600,01 do 700 EUR
	Prihod od 700,01 do 800 EUR


Uz članak 1. 

Pravo na financiranje polaganja vozačkog ispita B-kategorije omogućuje se i strancima sa stalnim boravkom u Gradu.
Uz članak 2.
Predloženom izmjenom članka 7. Odluke uvodi se novo pravo na financiranje polaganja vozačkog ispita B-kategorije, dok se postojeće pravo za obitelji s četvero i više djece terminološki usklađuje s novim odredbama Odluke. 

Uz članak 3.
Novim člankom 19.a propisuje se pravo na financiranje polaganja vozačkog ispita B-kategorije za korisnike s prebivalištem na području Grada Opatije koji su navršili 18 godina i tijekom svih razreda srednje škole ostvarili opći uspjeh 5,0 počevši od generacije maturanata u 2027. godini.
Uz članak 4.
Izmjenama članka 24. mijenja se jedan od uvjeta za ostvarivanje prava na pomoć za novorođeno dijete u punom iznosu. Predlaže se da se dužina prebivališta roditelja na području Grada u neprekidnom trajanju od najmanje pet godina, odnosno odgovarajući uvjet stalnog boravka i trajanja boravka za državljane država članica Europske unije i strance, smanji na dvije.
Uz članke 5. i 6.
Izmjenom članka 28. postojeće pravo na pomoći za obitelji s četvero i više djece, mijenja se na način da pravo mogu ostvariti obitelji s troje i više djece. 

Pravo se uvjetuje prebivalištem jednog od roditelja na području Grada u neprekidnom trajanju od najmanje pet godina, a do sada je uvjet prebivališta za jednog od roditelja bio deset godina u kontinuitetu.  

Uz članak 7.
Izmjenom članka 36. povećava se iznos mirovine i prihodovni cenzus za ostvarivanje prava na pomoć umirovljenicima sa 700 EUR na 800 EUR kao i prihodovni razredi za njihovo ostvarivanje.
Uz članak 8.
Izmjenom članka 37. povećava se iznos mirovine i prihodovni cenzus za ostvarivanje prava na pomoć umirovljenicima za financiranje dopunskog zdravstvenog osiguranja sa 700 EUR na 800 EUR. 

FINANCIJSKI UČINAK

Za provedbu ove Odluke potrebno je osigurati sredstva u Proračunu Grada Opatije za 2027. godinu, s obzirom na to da je predviđeno stupanje na snagu 1. siječnja 2027. godine.

Financijski učinak Odluke obuhvaća sredstva potrebna za financiranje novog prava na polaganje vozačkog ispita B-kategorije, provedbu izmijenjenih uvjeta i iznosa pomoći za novorođeno dijete, ostvarivanje pomoći za obitelji s troje i više djece te povećanje prihodovnog cenzusa za ostvarivanje prava na pomoć umirovljenicima i pomoć umirovljenicima za financiranje dopunskog zdravstvenog osiguranja.

Ukupan financijski učinak ovisit će o broju korisnika koji će ispunjavati propisane uvjete i podnijeti zahtjeve za ostvarivanje pojedinih prava. Potrebna sredstva osigurat će se u Proračunu Grada Opatije za 2027. godinu, u okviru odgovarajućih proračunskih pozicija.

SAVJETOVANJE S JAVNOŠĆU

O ovom Prijedlogu Odluke provedeno je savjetovanje sa zainteresiranom javnošću u trajanju od 30 dana, odnosno u razdoblju od 2. studenog 2026. godine do 2. prosinca 2026. godine.

Konačno izvješće o provedenom savjetovanju sa zainteresiranom javnošću bit će dostavljeno Gradskom vijeću po završetku savjetovanja i njegove obrade.

Na temelju članka 289. Zakona o socijalnoj skrbi („Narodne novine“ broj 18/22, 46/22, 119/22, 71/23, 156/23 i 61/25) i članka 29. Statuta Grada Opatije („Službene novine Primorsko-goranske županije“ broj 49/23), Gradsko vijeće Grada Opatije, na sjednici održanoj dana ___________ 2026. godine, donosi

ODLUKU

o izmjenama i dopunama Odluke o socijalnoj skrbi

Članak 1.

U Odluci o socijalnoj skrbi („Službene novine Grada Opatije“ broj 17/24 i 16/25) u članku 6. stavku 3. iza oznake „19.,“ dodaje se oznaka „19.a,“ . 
Članak 2.
U članku 7. stavku 1. iza točke 6. dodaje se točka 6.1. koja glasi:

„pravo na financiranje polaganja vozačkog ispita za B-kategoriju“

U stavku 1. točka 14. mijenja se i glasi: 

„pravo na pomoći za obitelji s troje i više djece“.
Članak 3.
Iza članka 19. dodaje se naslov i članak 19.a koji glase:

„19.a pravo na financiranje polaganja vozačkog ispita za B-kategoriju
(1) Pravo na financiranje polaganja vozačkog ispita za B-kategoriju ostvaruje korisnik s prebivalištem na području Grada i navršenih 18. godina, koji je tijekom svog srednjoškolskog obrazovanja  postigao opći uspjeh 5,0 počevši od generacije maturanata u 2027. godini.
(2) Pravo iz stavka 1. ovog članka ostvaruje se podnošenjem zahtjeva, uz koji se prilažu svjedodžbe o završenim svim razredima srednje škole i račun/e za plaćen trošak polaganja vozačkog ispita za B- kategoriju, temeljem kojeg se korisniku isplaćuje iznos u visini plaćenog troška polaganja vozačkog ispita.
(3) Trošak polaganja vozačkog ispita iz stavka 2. ovog članka priznaje se i isplaćuje isključivo za sljedeće troškove: teorijska nastava i propisi, sati vožnje, obavljanje zdravstvenog pregleda, prvo polaganje ispita iz prometnih propisa, prvo polaganje ispita iz prve pomoći i prvo polaganje ispita iz vožnje.
(4) Korisnik koji je ostvario ovo pravo dužan je dostaviti Gradu potvrdu o položenom vozačkom ispitu B-kategorije. 
(5) Zahtjev za ostvarivanje prava moguće je podnijeti najkasnije do navršene 21. godine života.“
Članak 4.
U članku 24. stavak 2. mijenja se glasi:
„(2) Pravo iz stavka 1. ovog članka moguće je ostvariti ukoliko se ispunjeni sljedeći uvjeti: 

· da se zahtjev podnese najkasnije u roku od 90 dana od dana rođenja djeteta, 

· da podnositelj zahtjeva (roditelj) u trenutku podnošenja zahtjeva ima prebivalište minimalno 2 godine u kontinuitetu, odnosno, za državljanine zemalja članica Europske unije i strance stalni boravak na području Grada pri čemu minimalno 2 godine u kontinuitetu boravi na području Grada i
· da dijete od rođenja ima prijavljeno prebivalište odnosno boravak na području Grada.“

Stavak 3. mijenja se i glasi:
„(3) Podnositelj zahtjeva (roditelj) koji nema prebivalište minimalno 2 godine u kontinuitetu, odnosno za državljanine zemalja članica Europske unije i strance stalni boravak na području Grada pri čemu minimalno 2 godine u kontinuitetu boravi na području Grada, ali u trenutku podnošenja zahtjeva ima prebivalište, odnosno za državljanine zemalja članica Europske unije i strance boravište na području Grada, i ispunjava preostala dva uvjeta iz stavka 2. ovog članka, ostvaruje pravo na pomoć za novorođeno dijete u visini od 250 EUR.“
Članak 5.
Naslov iznad članka 28. mijenja se i glasi:

„14. Pravo na pomoći za obitelji s troje i više djece“
Članak 6.
Članak 28. mijenja se i glasi:

„(1) Roditeljima s prebivalištem na području Grada, koji imaju troje i više djece koja žive u zajedničkom domaćinstvu s roditeljima, a nemaju zasnovanu vlastitu obitelj, osiguravaju se sljedeći oblici novčanih pomoći: 

- za svako dijete koje pohađa dječji vrtić, a za koje roditelji plaćaju uslugu smještaja djece u dječjem vrtiću: 200 EUR godišnje ako je dijete u poludnevnom programu; 300 EUR ako je dijete u poludnevnom programu s ručkom; 400 EUR godišnje ako je dijete u cjelodnevnom programu, 

- za svako dijete koje pohađa osnovnu školu 200 EUR godišnje, a ako dijete pohađa produženi boravak 400 EUR godišnje, 

-  za svako dijete koje pohađa srednju školu 300 EUR godišnje, 

- za svako dijete koje je redovan student na visokoškolskim ustanovama u Republici Hrvatskoj i nije starije od 25 godina 700 EUR godišnje. 

(2) Pravo na pomoći iz stavka 1. ovog članka mogu se ostvariti pod uvjetom da: 

- jedan od roditelja u trenutku podnošenja zahtjeva ima prebivalište na području Grada minimalno 5 godina u kontinuitetu, 

 - djeca ne ostvaruju prava i pomoći po drugim osnovama propisanim ovom Odlukom na temelju uvjeta prihoda, socijalnog, posebnog uvjeta ili uvjeta udomiteljstva te drugih Odluka Grada, 

 - učenici osnovne i srednje škole te redovni studenti izvršavaju svoje propisane obveze, 

 - dijete koje pohađa osnovnu i srednju školu ne ponavlja razred, 

 - dijete koje studira, ponovno ne upisuje istu godinu studija ili ima upisano mirovanje obveza studenata u akademskoj godini.“






Članak 7.
Članak 36. mijenja se i glasi:
„(1) Pravo na pomoć umirovljenicima ostvaruje korisnik s prebivalištem na području Grada najmanje godinu dana prije podnošenja zahtjeva: 

- koji ostvaruje pravo na nacionalnu naknadu (sukladno Zakonu o nacionalnoj naknadi za starije osobe), a što se dokazuje rješenjem o ostvarivanju prava na nacionalnu naknadu ili 

- s mirovinom do 800 EUR ukoliko udovolji uvjetu prihoda u visini do 800 EUR, a što se dokazuje zadnjim odreskom od mirovine i potvrdom o visini dohodaka i primitaka Porezne uprave za prethodnu godinu. 

(2) Prihodom iz stavka 1. ovog članka smatra se iznos prosječnog mjesečnog prihoda korisnika ostvarenog (isplaćenog) u godini koja prethodi godini u kojoj je podnesen zahtjev za ostvarivanje pomoći. Prihod čine sva sredstva koja korisnik ostvari po osnovi mirovine, prihoda od imovine ili na neki drugi način, a evidentiran je na potvrdi o visini dohodaka i primitaka Porezne uprave. 

(3) U prihod iz stavka 2. ovog članka ne uračunavaju se prihodi navedeni u članku 44., stavku 3. ove Odluke. 

(4) U mjesečni iznos mirovine uračunava se i mirovina koja se ostvaruje po međunarodnom ugovoru te zaštitni dodatak. 

(5) Pomoć umirovljenicima iznosi: 

- 240 EUR godišnje za umirovljenike i korisnike prava na nacionalnu naknadu čiji prihod iznosi do 550 EUR, 

- 200 EUR godišnje za umirovljenike čiji prihod iznosi od 550,01 EUR do 700 EUR i 

- 170 EUR godišnje za umirovljenike čiji prihod iznos od 700,01 do 800 EUR.

(6) Pomoć iz stavka 5. ovog članka doznačuje se dva (2) puta godišnje, na način da se polovica iznosa pomoći doznačuje u mjesecu ožujku/travnju, a druga polovica iznosa u mjesecu prosincu. 

(7) Zahtjevi za pomoć u tekućoj godini, podnose se do kraja listopada. 

(8) Korisnik koji zahtjev za pomoć u tekućoj godini podnese do kraja veljače, ostvaruje pomoć u punom iznosu iz stavka 5. ovog članka, dok korisnik koji zahtjev podnese nakon veljače, ostvaruje pravo na polovicu iznosa iz stavka 5. ovog članka.“ 

Članak 8.
U članku 37. stavak 1. mijenja se i glasi:
„(1) Pravo na pomoć umirovljenicima za financiranje dopunskog zdravstvenog osiguranja ostvaruje korisnik s prebivalištem na području Grada najmanje godinu dana prije podnošenja zahtjeva i ugovorenom policom dopunskog zdravstvenog osiguranja: 

- koji ostvaruje pravo na nacionalnu naknadu (sukladno Zakonu o nacionalnoj naknadi za starije osobe), a što se dokazuje rješenjem o ostvarivanju prava na nacionalnu naknadu ili 

- s mirovinom do 800 EUR ukoliko udovolji uvjetu prihoda u visini do 800 EUR, a što se dokazuje zadnjim odreskom od mirovine i potvrdom o visini dohodaka i primitaka Porezne uprave za prethodnu godinu.“
Članak 9.

Ova Odluka objavit će se u „Službenim novinama Grada Opatije“, a stupa na snagu 1. siječnja 2027. godine.

KLASA: 024-03/26-01/29

URBROJ: 2170-12-03/01-26-4
Opatija,                 2026.


GRADSKO VIJEĆE GRADA OPATIJE

Predsjednik Gradskog vijeća
Kristian Tončić
ODREDBE
Odluke o socijalnoj skrbi
koje se mijenjaju i dopunjuju
Članak 6.

(1) Prava iz socijalne skrbi utvrđena ovom Odlukom može ostvariti hrvatski državljanin koji ima prebivalište na području Grada, ukoliko pojedinim odredbama ove Odluke nije drugačije propisano.

(2) S hrvatskim državljaninom koji ima prebivalište na području Grada izjednačen je i državljanin zemalja članica Europske unije koji ima stalni boravak na području Grada, ukoliko pojedinim odredbama ove Odluke nije drugačije propisano. 

(3) S hrvatskim državljaninom koji ima prebivalište na području Grada izjednačeni su i stranci sa stalnim boravkom u Gradu, za ostvarivanje prava iz članaka 16., 17., 18., 19., 20., 21., 22., 23., 24., 25., 26., ukoliko pojedinim odredbama ove Odluke nije drugačije propisano. 

(4) Iznimno, pravo na naknadu za troškove stanovanja mogu ostvariti  i stranci i osobe bez državljanstva sa stalnim boravkom u Gradu, osobe s odobrenom međunarodnom zaštitom (azilanti i stranci pod supsidijarnom zaštitom) koji zakonito borave na području Grada. 

(5) U slučaju da se pojedino pravo ostvaruje na temelju obiteljskog statusa, svi članovi obitelji moraju imati prebivalište ili stalni boravak na području Grada, ukoliko pojedinim odredbama nije drugačije propisano.

(6) Iznimno od stavka 5. ovog članka, ukoliko je riječ o udomiteljskoj obitelji, dijete može imati boravište, a ne prebivalište na području Grada.

Članak 7.

(1) Ovom Odlukom se utvrđuju prava iz socijalne skrbi kako slijedi: 

1. pravo na naknadu za troškove stanovanja, 

1.1. pravo na plaćanje cijene vodnih usluga, 

1.2. pravo na plaćanje cijene prikupljanja otpada, 

1.3. pravo na novčanu pomoć za blagdane, 

2. pravo na sufinanciranje cijene utroška vode za stanovnike naselja Vela Učka i Gornje selo (Mala Učka),

3. pravo na financiranje boravka djece u dječjem vrtiću, 

4. pravo na financiranje marende učenicima osnovne škole, 

5. pravo na financiranje produženog boravka učenicima osnovne škole, 

6. pravo na financiranje javnog prijevoza učenicima srednje škole, 

7. pravo na pomoći za djecu s teškoćama u razvoju, 


7.1. pravo na sufinanciranje troškova logopeda,

8. pravo na sufinanciranje obrazovnih materijala učenicima osnovne škole, 

9. pravo na sufinanciranje obrazovnih materijala učenicima srednje škole, 

10. pravo na jednokratnu novčanu pomoć za novorođeno dijete, 

11. pravo na besplatnu prehranu dojenčadi, 

12. pravo na financiranje preventivnog cijepljenja djece protiv rotavirusa,

13. pravo na sufinanciranje troškova medicinski pomognute oplodnje,

14. pravo na pomoći za obitelji sa četvero i više djece, 

15. pravo na prijevoz onkoloških pacijenata, 

16. pravo na financiranje javnog prijevoza osoba s invaliditetom, 

17. pravo na financiranje javnog prijevoza dobrovoljnim darivateljima krvi, 

18. pravo na financiranje javnog prijevoza za umirovljenike, 

19. pravo na financiranje javnog prijevoza za korisnike prava na nacionalnu naknadu za starije osobe,

20. pravo na pomoć umirovljenicima s mirovinom do 300 EUR, 

21. pravo na pomoć korisnicima prava na nacionalnu naknadu za starije osobe,

22. pravo na pomoć umirovljenicima, 

23. pravo na pomoć umirovljenicima za financiranje dopunskog zdravstvenog osiguranja, 

24. pravo na novčanu pomoć za blagdane osobama s invaliditetom, 

25. pravo na jednokratnu novčanu pomoć, 

26. pravo na pomoć i njegu u kući i

27. pravo na preventivne zdravstvene preglede. 

(2) Korisnik može istodobno ostvariti više pojedinačnih prava iz stavka 1. ovog članka ako njihovo istodobno ostvarivanje ne proturječi svrsi za koju je ostvarivanje namijenjeno, osim ako ovom Odlukom nije drugačije određeno. 

(3) Korisnik koji je podnio zahtjeve za ostvarivanje prava iz stavka 1. točke  22. i 24.  ovog članka, može ostvariti pravo po jednoj osnovi, koje je za njega povoljnije. 

(4) Prava iz socijalne skrbi utvrđena ovom Odlukom ne mogu se prenositi na drugu osobu niti nasljeđivati. 

10. Pravo na jednokratnu novčanu pomoć za novorođeno dijete 

Članak 24.

(1) Pravo na jednokratnu novčanu pomoć odobrava se za novorođeno dijete i to; 

- za prvo dijete u visini od 1.350,00 EUR, 

- za drugo dijete u visini od 2.000,00 EUR,

- za treće dijete u visini od 2.700,00 EUR, 

- za svako sljedeće dijete iznos se povećava za 700,00 EUR.
(2) Pravo iz stavka 1. ovog članka moguće je ostvariti ukoliko se ispunjeni sljedeći uvjeti: 

a) da se zahtjev podnese najkasnije u roku od 90 dana od dana rođenja djeteta, 

b) da podnositelj zahtjeva (roditelj) u trenutku podnošenja zahtjeva ima prebivalište minimalno 5 godina u kontinuitetu, odnosno, za državljanine zemalja članica Europske unije i strance stalni boravak na području Grada pri čemu minimalno 5 godina u kontinuitetu boravi na području Grada.

c) da dijete od rođenja ima prijavljeno prebivalište odnosno boravak na području Grada. 

(3) Podnositelj zahtjeva (roditelj) koji nema prebivalište minimalno 5 godina u kontinuitetu, odnosno za državljanine zemalja članica Europske unije i strance stalni boravak na području Grada pri čemu minimalno 5 godina u kontinuitetu boravi na području Grada, ali u trenutku podnošenja zahtjeva ima prebivalište, odnosno za državljanine zemalja članica Europske unije i strance boravište na području Grada, i ispunjava preostala dva uvjeta iz stavka 2. ovog članka, ostvaruje pravo na pomoć za novorođeno dijete u visini od 250,00 EUR.

14. Pravo na pomoći za obitelji sa četvero i više djece 

Članak 28.

(1) Roditeljima s prebivalištem na području Grada, koji imaju četvero i više djece koja žive u zajedničkom domaćinstvu s roditeljima, a nemaju zasnovanu vlastitu obitelj, osiguravaju se sljedeći oblici novčanih pomoći: 

- za svako dijete koje pohađa dječji vrtić, a za koje roditelji plaćaju uslugu smještaja djece u dječjem vrtiću: 200,00 EUR godišnje ako je dijete u poludnevnom programu; 300,00 EUR ako je dijete u poludnevnom programu s ručkom; 400,00 EUR godišnje ako je dijete u cjelodnevnom programu, 

- za svako dijete koje pohađa osnovnu školu 200,00 EUR godišnje, a ako dijete pohađa produženi boravak 400,00 EUR godišnje, 

- za svako dijete koje pohađa srednju školu 300,00 EUR godišnje, 

- za svako dijete koje je redovan student na visokoškolskim ustanovama u Republici Hrvatskoj i nije starije od 25 godina 700,00 EUR godišnje. 

(2) Pravo na pomoći iz stavka 1. ovog članka mogu se ostvariti pod uvjetom da: 

a) jedan od roditelja ime prebivalište na području Grada kontinuirano u razdoblju od 10 godina, 

b) djeca ne ostvaruju prava i pomoći po drugim osnovama propisanim ovom Odlukom na temelju uvjeta prihoda, socijalnog, posebnog uvjeta ili uvjeta udomiteljstva te drugih Odluka Grada, 

c) učenici osnovne i srednje škole te redovni studenti izvršavaju svoje propisane obveze, 

d) dijete koje pohađa osnovnu i srednju školu ne ponavlja razred, 

e) dijete koje studira, ponovno ne upisuje istu godinu studija ili ima upisano mirovanje obveza studenata u akademskoj godini. 

22. Pravo na pomoć umirovljenicima 
Članak 36.

(1) Pravo na pomoć umirovljenicima ostvaruje korisnik s prebivalištem na području Grada najmanje godinu dana prije podnošenja zahtjeva: 

- koji ostvaruje pravo na nacionalnu naknadu (sukladno Zakonu o nacionalnoj naknadi za starije osobe), a što se dokazuje rješenje o ostvarivanju prava na nacionalnu naknadu ili 

- s mirovinom do 700 EUR ukoliko udovolji uvjetu prihoda u visini do 700 EUR, a što se dokazuje zadnjim odreskom od mirovine i potvrdom o visini dohodaka i primitaka Porezne uprave za prethodnu godinu. 

(2) Prihodom iz stavka 1. ovog članka smatra se iznos prosječnog mjesečnog prihoda korisnika ostvarenog (isplaćenog) u godini koja prethodi godini u kojoj je podnesen zahtjev za ostvarivanje pomoći. Prihod čine sva sredstva koja korisnik ostvari po osnovi mirovine, prihoda od imovine ili na neki drugi način, a evidentiran je na potvrdi o visini dohodaka i primitaka Porezne uprave. 

(3) U prihod iz stavka 2. ovog članka ne uračunavaju se prihodi navedeni u članku 44., stavku 3. ove Odluke. 

(4) U mjesečni iznos mirovine uračunava se i mirovina koja se ostvaruje po međunarodnom ugovoru te zaštitni dodatak. 

(5) Pomoć umirovljenicima iznosi: 

- 240 EUR godišnje za umirovljenike i korisnike prava na nacionalnu naknadu čiji prihod iznosi do 450 EUR, 

- 200 EUR godišnje za umirovljenike čiji prihod iznosi od 450,01 EUR do 600 EUR i 

- 170 EUR godišnje za umirovljenike čiji prihod iznos od 600,01 do 700 EUR.

(6) Pomoć iz stavka 5. ovog članka doznačuje se dva (2) puta godišnje, na način da se polovica iznosa pomoći doznačuje u mjesecu ožujku/travnju, a druga polovica iznosa u mjesecu prosincu. 

(7) Zahtjevi za pomoć u tekućoj godini, podnose se do kraja listopada. 

(8) Korisnik koji zahtjev za pomoć u tekućoj godini podnese do kraja veljače, ostvaruje pomoć u punom iznosu iz stavka 5. ovog članka, dok korisnik koji zahtjev podnese nakon veljače, ostvaruje pravo na polovicu iznosa iz stavka 5. ovog članka. 

23. Pravo na pomoć umirovljenicima za financiranje dopunskog zdravstvenog osiguranja 

Članak 37.

(1) Pravo na pomoć umirovljenicima za financiranje dopunskog zdravstvenog osiguranja ostvaruje korisnik s prebivalištem na području Grada najmanje godinu dana prije podnošenja zahtjeva i ugovorenom policom dopunskog zdravstvenog osiguranja: 

- koji ostvaruje pravo na nacionalnu naknadu (sukladno Zakonu o nacionalnoj naknadi za starije osobe), a što se dokazuje rješenjem o ostvarivanju prava na nacionalnu naknadu ili 

- s mirovinom do 700 EUR ukoliko udovolji uvjetu prihoda u visini do 700 EUR, a što se dokazuje zadnjim odreskom od mirovine i potvrdom o visini dohodaka i primitaka Porezne uprave za prethodnu godinu. 

(2) Prihodom iz stavka 1.ovog članka smatra se iznos prosječnog mjesečnog prihoda korisnika ostvarenog (isplaćenog) u godini koja prethodi godini u kojoj je podnesen zahtjev za ostvarivanje pomoći. Prihod čine sva sredstva koja korisnik ostvari po osnovi mirovine, prihoda od imovine ili na neki drugi način, a evidentiran je na potvrdi o visini dohodaka i primitaka Porezne uprave. 

(3) U prihod iz stavka 2. ovog članka ne uračunavaju se prihodi navedeni u članku 44., stavku 3. ove Odluke. 

(4) U mjesečni iznos mirovine uračunava se i mirovina koja se ostvaruje po međunarodnom ugovoru te zaštitni dodatak. 

(5) Pomoć za financiranje dopunskog zdravstvenog osiguranja iznosi koliko iznosi polica na godišnjoj razini koju korisnici plaćaju Hrvatskom zavodu za zdravstveno osiguranje. 

(6) Zahtjevi za pomoć u tekućoj godini podnose se do kraja listopada, a isplaćuju se do kraja mjeseca prosinca tekuće godine. 

(7) Iznimno, pomoć iz ovog članka ne mogu ostvariti korisnici kojima se premija dopunskog zdravstvenog osiguranja, a temeljem Zakona o dobrovoljnom zdravstvenom osiguranju („Narodne novine“ broj 85/06, 150/08, 71/10, 53/20, 120/21, 23/23) podmiruje iz državnog proračuna. 

